**Cén saghas duine tú?: Nótaí an Mhúinteora**

|  |  |
| --- | --- |
| Leibhéal | An Ardteistiméireacht – Dúshlánach  |
| Spriocanna | Cumas tuisceana, scríbhneoireachta, léitheoireachta agus labhartha na ndaltaí a fhorbairt sa réimse saoil – caidrimh / tréithe daoine |
| Stór focal | Tréithe daoine |

|  |
| --- |
| Straitéisí Múinteoireachta Molta |

Tá na ceachtanna bunaithe ar mhír físe ina bhfuil dalta ag labhairt faoi na tréithe a bhaineann leis féin agus lena chairde. Canúint na Mumhan atá ag an gcainteoir. *Tá méid áirithe earráidí i gcaint an dalta agus méid áirithe focal Béarla chomh maith ach muna dtarraingítear aird air sin níor cheart go gcuirfeadh sé as don éisteacht.*

Tá na ceachtanna oiriúnach do rang a bhfuil caighdeán réasúnta ard Gaeilge acu don Ardteistiméireacht, ach is féidir leat iad a láimhseáil ar bhealach a oireann don rang atá agat féin.

**Réamhobair**

* Abair leis na daltaí tabhairt faoin ngníomhaíocht atá ar an sleamhnán seo ina mbeirteanna.
* Pléigh an stór focal leo ansin agus nuair is féidir, abair leo tréithe a bhfuil malairt brí acu a sholáthar duit agus cuir an stór focal nua ar an gclár.



**Éisteacht 1**

* Léigh na ceisteanna don chleachtadh éisteachta leis an rang ar fad sula gcuireann tú ar siúl an mhír ionas go mbeidh a fhios acu cén freagraí a bheidh á lorg acu agus iad ag éisteacht.
* Más féidir, fág na ceisteanna thuas ar an scáileán an fhaid is atá an mhír á seinm.
* Pléigh freagraí na gceisteanna leis an rang ar fad ag an deireadh.

**Iarphlé 1**

* Bheadh sé go maith dá bhféadfaí na daltaí a chur i ngrúpaí beaga (beirt nó triúr) chun na ceisteanna atá ar an sleamhnán seo a phlé le chéile. Más fearr leat, déan iarracht plé ranga a chothú timpeall ar na ceisteanna nó abair leis na daltaí alt nó dhó a scríobh do gach ceist ina gcóipleabhair le plé leis an rang ar fad ansin.
* Is ábhar machnaimh do na daltaí atá san athfhriotal freisin a spreagfaidh smaointe don chéad chleachtadh eile – an díospóireacht.

**Iarphlé 2**

* Más maith leat, is féidir leat díospóireacht a eagrú sa rang pé slí a dhéanann tú féin de ghnáth é.

**Scríobh**

* Léigh a bhfuil ar an sleamhnán seo leis na daltaí le go dtuigfidh siad cad a bheidh le déanamh acu. Cuir i mbun oibre ansin iad. D’fhéadfá iad a chur ag obair ina mbeirteanna nó ina n-aonar.
* Abair le daltaí éagsúla a dteachtaireachtaí a ghlaoch amach don rang ar fad agus scríobh an stór focal úsáideach a thiocfaidh chun cinn ar an gclár.

**Iarphlé 3**

* Earráid an-chomónta i gcaint na ndaltaí atá faoi chaibidil sa sleamhnán seo. Bhí cúpla sampla de sa mhír éisteachta ach ná tarraing aird air sin.
* Abair leo an cleachtadh a dhéanamh le chéile agus ceartaigh ansin é (féach Freagraí thíos).
* Ceartaigh na daltaí gach uair a chloisfidh tú iad ag déanamh na hearráide sin as seo amach!

|  |
| --- |
| Freagraí |

**Cleachtadh**

1. That’s what I think: Sin é a shílim féin. / Sin an rud a shílim féin.
2. That’s what she does: Sin é a dhéanann sí. / Sin an rud a dhéanann sí.
3. That’s what happens: Sin é a tharlaíonn. / Sin an rud a tharlaíonn.
4. That’s what they told me: Sin é a dúirt siad liom. / Sin an rud a dúirt siad liom.
5. That’s what they recommended me to do: Sin é a mholadar dom a dhéanamh. / Sin an rud a mhol siad dom a dhéanamh.
6. That’s what I wanted: Sin é a theastaigh uaim. / Sin an rud a theastaigh uaim.

**Cén saghas duine tú? – Script**

**Éanna Ó Conchúir Pobalscoil Chorca Dhuibhne**

*A Éanna, conas a chuirfeá síos ort féin? Cén saghas duine tú?*

Bhuel, is breá liom spórt agus níl puinn measa agam ar an obair bhaile *now* caithfidh mé an fhírinne a rá.

*Ní duine staidéartha tú mar sin an ea?*

Ní hea ach tá... nuair a chuirim mo cheann síos is féidir liom é a dhéanamh *it’s* *just* ... an brú a chur orm is dócha agus bím *alright* ansan. Ach is breá liom spórt agus is breá liom an craic. *Do you know*? Ní rithim riamh uaidh [ó] aon chraic. Gabhaim i dtrioblóid anois is arís *but* tarlaíonn na rudaí sin ach ní dheinim aon rud olc, *do you know,* *just* craic.

*Agus ó thaobh do chairde ansan, cén saghas daoine iad do chairde?*

Tá siad as a meabhair [deir sé ‘as a mheabhair’ trí dhearmad].

*An bhfuil? Cén tslí anois?*

Ag béicigh is ag liúraigh. Chuamar síos i gcomhair lóin inniu sa chairt agus na haon bhéic ag na haon duine acu amach an fhuinneog. Cuma leo cé a bhíonn ag féachaint. Ach sin é an rud is fearr. Ceapaim go bhfuil sé... nuair atá tú ag cuimhneamh ar cad a cheapann daoine duit *then* tánn tú i dtrioblóid. *I think*, *just* téigh amach agus déan pé rud a theastaíonn uait. Sin é cad a dheinimid *anyway*. Is ní bhíonn aon fhadhb againn agus tá meas ag daoine orainn *because* tá a fhios acu...cíonn siad cad atá ann agus ní bhíonn faic eile...

*Ní bhíonn aon díobháil ann.*

No.

*Agus cén saghas rudaí a chuireann isteach ort ana-mhór mar gheall ar dhaoine eile? Cén saghas tréithe a bhíonn ag daoine nach maith leat?*

Bhuel, na héinne chucu féin, *like*, *just*. Má tá...dheara, má tá daoine cúthalacha ann agus ní ná maith liom é ach uaireanta *just* ní fhéadfaidís caint leat agus cíonn tú ansin ar *Facebook* iad agus bíonn siad ag caitheamh rudaí suas agus bíonn siad ag caint leis na héinne ar Facebook ach ansan dá ndéarfá *hello* leo rithfidís. *So* tá daoine mar sin ann leis nach féidir caint go pearsanta leat.

*Agus an dóigh leat gur maith an rud é, mar sin, Facebook a bheith ann do dhaoine mar sin mar go dtugann sé seans dóibh a bheith i dteagmháil le daoine?*

I mo thuairim *now* ní cheapaim é sin *because just* tabhraíonn siad (tugann siad)... téann siad sin abhaile agus bíonn siad ar *Facebook* agus ceapann siad sin gur an rud ceart is ea é ach *really* má theastaíonn uathu imeacht i gcomhair jab nó aon rud síos an líne... Dá mbeadh jab idir duine éigin ar nós mo chairde nó duine éigin cúthalach (a thugann a shaol ar fad ar *Facebook* *then* gheobhadh an fear a bhí i gcónaí... chuaigh sé amach agus dhein sé cad a bhí uathu agus fuair siad cad a bhí uathu in ionad a bheith cúthalach. Agus eagla. Bíonn eagla ar chuid daoine [‘ar dhaoine áirithe’ atá i gceist anseo] agus ní maith é sin.